बाबुछोरी च्याम्पियन
कीर्तिमानी अल्ट्रा धाविका मीरा राईको सम्मानमा आयोजित भोजपुर ट्रेल रेसको उपाधि प्युठानका बाबुछोरीले जितेका छन् । पुरुषतर्फ ४० वर्षका दामोदर बुढामगर र महिलातर्फ १७ वर्षकी हुमी बुढामगरले उपाधि जिते । उनीहरूले समान १० हजार रुपैयाँ पुरस्कार पाए । 
भोजपुर — कीर्तिमानी अल्ट्रा धाविका मीरा राईको सम्मानमा आयोजित भोजपुर ट्रेल रेसको उपाधि प्युठानका बाबुछोरीले जितेका छन् । पुरुषतर्फ ४० वर्षका दामोदर बुढामगर र महिलातर्फ १७ वर्षकी हुमी बुढामगरले उपाधि जिते । उनीहरूले समान १० हजार रुपैयाँ पुरस्कार पाए । मीराको जन्मगाउँ सानोदुम्मा थर्पुदेखि सुरु भएर सदरमुकाम सहिदपार्कमा टुगिंएको १८ किमिको रेस दामोदरले १ घण्टा ५५ मिनेटमा पूरा गरेका थिए । छोरी हुमीले २ घण्टा ३५ मिनेटमा दूरी पार गरिन् । दामोदर शारीरिक सुगठनमा राष्ट्रिय खेलाडी हुन् । उनी यसअघि गोदावरीमा ५० किमि, १५ किमिमुनि काठमाडौं ट्ेरल सिरिजमा चारपल्ट विजेता थिए । पोखरामा हालै सम्पन्न दौडमा पनि उनले तेस्रो स्थान हात पारेका थिए ।एकै परिवारका विजेता दामोदर, पुष्पलाल र हुमी बुढामगर । तस्बिर : विद्या/कान्तिपुरहुमी दुवाथलनकी राष्ट्रिय च्याम्पियन हुन् । चार वर्षयता दौड्न सुरु गरेकी उनले पोखरा, हेटौंडा, वीरगन्ज, नेपालगन्जमा भएका २१, २६ किमि दौडमा भाग लिएकी थिइन् । काठमाडौंमा भएको रेसमा पहिलो र पोखरामा खेलकुद परिषद् च्याम्पियनसिप हात पारिसकेकी छन् । भोजपुर रेसमा च्याम्पियन भएसँगै उनले जनवरीमा हङकङमा हुने रेसमा भाग लिने अवसर पाएकी छन् ।भोजपुरमा आएर च्याम्पियन हुनु र विदेशमा खेल्ने अवसर पाउने भएपछि हुमी निकै खुसी देखिइन् । ‘मैले पहिलो हुन्छु भन्ने त सोचेको थिइनँ । विजेता भएँ निकै खुसी छु । यहाँ आएर बुबासँगै आफ्नो प्रतिभा देखाउन पाएँ यसले मलाई हौसला थपेको छ,’ बुबाको साथप्रति गर्व गर्दै उनले सुनाइन् । प्रशिक्षकसमेत रहेका दामोदरका दुई छोरीमध्ये जेठीले बिँडो थाम्न सुरु गरिसकेकी छन् । १० वर्षकी कान्छी शकुन्तलालाई समेत यसै क्षेत्रमा ल्याउने दामोदरको चाहना छ । महिलालाई समाजभन्दा बाहिर जान नदिएकाले पछाडि परेको बताउँदै आफूले छोरीहरूलाई भरपूर सहयोग पुर्‍याउने बताए । छोरीका लागि नै आफू पनि भोजपुर रेसमा सहभागी भएको उनले जनाए । ‘छोरीहरूले अवसर पाए छोराजत्तिकै अघि बढ्न सक्छन् । आज हामी बाबुछोरी विजेता भयौं, धेरै खुसी छौं,’ उनले खुसी हुँदै भने । उनीहरूसँग अर्को खुसी पनि जोडिएको छ । त्यो हो पुरुषतर्फ धावक पुष्पलाल बुढामगर दोस्रो हुनु । २ घण्टामा दूरी पार गर्दै दोस्रो भएका ३४ वर्षे पुष्पलाल दामोदरका साइँला भाइ हुन् ।एकै परिवारले उपाधि जित्नु उदाहरणीय रहेको भोजपुर ट्रेल रेसका आयोजक रिमाचोङ एजुकेसन स्पोर्टस् एकेडेमीका अध्यक्ष पावीहाङ राईको तर्क छ । ‘टाढाबाट आएर एउटै परिवारले उपाधि जितेको छ, योभन्दा ठूलो अरु उपलब्धि के नै हुन सक्छ,’ उनले भने । मीराको गाउँमा भएको रेसमा भाग लिन पाउनु नै गर्वको कुरा रहेको पुष्पलालले बताए । उनी दौडमा लागेको २ वर्ष हुँदै छ । पुरुषतर्फ २ घण्टा १ मिनेटबाट राष्ट्रिय धावक भूमिराज राई तेस्रो भए । २ घण्टा ८ मिनेटमा दौड पार गरेका विवेक राई चौथो र २ घण्टा मिनेटमा दौड पार गरेका रामबहादुर गुरुङ पाँचौं भए । महिलातर्फ २ घण्टा ४७ मिनेटबाट प्रतिभा श्रेष्ठ दोस्रो, ३ घण्टा ३ मिनेटबाट सुनीता राई तेस्रो, ३ घण्टा ७ मिनेटबाट बिना राई चौथो र ३ घण्टा ८ मिनेटबाट स्मिता तामाङ पाँचौं भए । रेस थर्पु स्कुलबाट मानेडाँडा, बास्तिम, पारपानी हुँदै सदरमुकाम सहिद पार्कमा पुगेर टुगिंएको थियो । दुवैतर्फ दोस्रोले ८ हजार, तेस्रोले ६ हजार, चौथोले ४ हजार र पाँचांैले २ हजार पुरस्कार पाए । दुवैतर्फ सिनियर र जुनियरलाई चार जनालाई ३ हजारका दरले पुरस्कृत गरियो । जिल्लाभित्र र बाहिरका पश्चिम प्युठान, धनकुटा, सुनसरीलगायत जिल्लाका १ सय २० खेलाडीले भाग लिएका थिए । रेस बर्सेनि हँुदै आएको छ । गत वर्ष ८ किमि र र अघिल्लो वर्ष ४ किमिमा रेस भएको थियो । रेस आयोजना नेपाल ट्रेल रेस, रिमाचोङ एजुकेसन स्पोर्टस् एकेडेमी र सानोदुम्मा माविले संयुक्त रूपमा गरेका थिए ।यसलाई थप परिस्कृत बनाउन अन्तर्राष्ट्रिय स्तरको प्रतियोगिता गर्न मिल्ने खालका उपयुक्त रुटहरूको खोजी भइरहेको धाविका मीराले बताइन् । ‘हाम्रो जिल्ला पूर्वको कर्णाली भए पनि रेसका लागि उपयुक्त ठाउँ छ । रेसमा रुचि राख्ने थुप्रै प्रतिभा गाउँमा छन्, अवसर पाएका छैनन् । ती लुकेका प्रतिभालाई बाहिर ल्याउन र सरकारलाई घच्घच्याउन लागिपरेका छौ,’ उनले भनिन् । उनी रेसका गराउन काठमाडांैबाट भोजपुर आएकी हुन् । आफूलाई खेलाडी उत्पादन गर्ने चिन्ता रहेको उनी सुनाउँछिन् । 